Document ID: /roh_data/filtered/fineweb-2-filterrobots_roh.jsonl.gz/45796

En ina communicaziun a las medias scriva il spital da Tusaun ch’il provediment en il sectur da sanadad saja en in ambient difficil per fatschentas che lavuran sur sasezzas. Cun la fusiun veglia ins optimar sinergias e custs. Per ils pazients, ils clients ed ils confamigliars duai quai en l’avegnir esser mo pli ina persuna da contact per las prestaziuns ambulantas e staziunaras. Impurtanta saja era la vista dals lavurants. En ils dus manaschis lavurian 250 persunas. Sco emploiader ferm cun bleras plazzas da furmaziun veglia ins esser attractiv sin il martgà da lavur ch’ha blera concurrenza.
Naginas relaschadas
La fusiun duai succeder cun transferir la facultad da l’uniun Spitex Viamala a la fundaziun Spital Tusaun. Ils contracts da lavur existents duain valair era suenter la fusiun. Per las vischnancas na dettia betg grondas midadas. La cunvegna da prestaziun pertutgant la finanziaziun duai exister vinavant. La decisiun da fusiun dals dus manaschis è planisada ils 22 d’avust da quest onn, ed il start operativ è planisà sin l’entschatta da l’auter onn.
RR novitads 17:00